b'\n_START_ARTICLE_\nFeliu Mestres i Borrell\n_START_SECTION_\nBiografia\n_START_PARAGRAPH_\nMembre d\'una fam\xc3\xadlia culta i benestant, fou alumne de l\'Acad\xc3\xa8mia de Belles Arts de Barcelona, i ampli\xc3\xa0 estudis, becat, a Madrid i Par\xc3\xads. La seva carrera es desenvolup\xc3\xa0 preferentment a Barcelona, menys durant el per\xc3\xadode 1899-1901, quan va ser professor de l\'Escola de Belles Arts de Palma. A partir del 1901 exerc\xc3\xad el professorat a l\'escola de Llotja de Barcelona. Malgrat pert\xc3\xa0nyer a la generaci\xc3\xb3 postmodernista, la seva pintura \xc3\xa9s filla del realisme tradicional, molt perfecta t\xc3\xa8cnicament i tocada d\'un aristocratisme elegant molt caracter\xc3\xadstic, que fa pensar en el \xe2\x80\x9eretratisme\xe2\x80\x9c brit\xc3\xa0nic._NEWLINE_De la seva obra destaquen interiors, escenes de g\xc3\xa8nere i especialment retrats, com el del Doctor Bartomeu Robert (1906, Acad\xc3\xa8mia de Ci\xc3\xa8ncies i Arts de Barcelona), el d\'Enric Prat de la Riba (c. 1918, Col\xc2\xb7legi d\'Advocats de Barcelona), o un magn\xc3\xadfic Autoretrat del 1916 (Museu de Terrassa). Tot i que no era un paisatgista, hi ha alguns paisatges seus tamb\xc3\xa9 molt notables (Esgl\xc3\xa9sia-col\xc2\xb7legiata de Santa Maria de Vilabertran, c. 1911. col. particular). _NEWLINE_Com a pintor mural resten d\'ell els plafons a l\'oli de la Sala de Sessions del Col\xc2\xb7legi de Notaris de Barcelona (1916-21) i els de la Reial Acad\xc3\xa8mia de Ci\xc3\xa8ncies i Arts tamb\xc3\xa9 de Barcelona. El conjunt m\xc3\xa9s significatiu de la seva obra es conserva al Museu de Terrassa, per\xc3\xb2 tamb\xc3\xa9 posse\xc3\xafxen obra seva el Museo del Prado de Madrid, elMNAC, la Fundaci\xc3\xb3 Rocamora, la Reial Acad\xc3\xa8mia Catalana de Belles Arts de Sant Jordi -de la que esdevingu\xc3\xa9 membre numerari el 1911-, el Museu de l\'Empord\xc3\xa0 de Figueres, el Museu de Montserrat, la Galeria de Catalans Il\xc2\xb7lustres, el diari "La Vanguardia", el Palau Moja de Barcelona, o diverses col\xc2\xb7leccions privades. Fou membre primerenc del Cercle Art\xc3\xadstic de Sant Lluc de Barcelona.'